คลัง ดันกรมธรรม์ปลอดเหล้าเบี้ยถูกกว่าปกติ 10 %
คลัง ดันกรมธรรม์ปลอดเหล้า ให้ของขวัญปีใหม่คนเมาไม่ขับรับเบี้ยถูกกว่าปกติ 10 %
23 ธ.ค. 2554

คลัง ดันกรมธรรม์ปลอดเหล้า ให้ของขวัญปีใหม่คนเมาไม่ขับรับเบี้ยถูกกว่าปกติ 10 %
นายวิรุฬ  เตชะไพบูลย์  รมช.คลัง เปิดเผยว่า เพื่อเป็นการดำเนินการตามนโยบายของรัฐบาลที่แถลงไว้ต่อรัฐสภาในเรื่องการลดอุบัติภัยและความสูญเสียจากอุบัติเหตุจราจร กระทรวงการคลังจึงได้มอบหมายให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) พิจารณาร่วมกับมูลนิธิเมาไม่ขับ จัดทำ “กรมธรรม์ประกันภัยรถยนต์ ปลอดแอลกอฮอล์” หรือ อาจเรียกสั้นๆ ว่า “กรมธรรม์ปลอดเหล้า” เพื่อเป็นของขวัญให้กับประชาชนผู้ไม่ดื่มสุรา โดยมีเบี้ยประกันถูกกว่าปกติถึง 10 %
ทั้งนี้กรมธรรม์ประกันภัยรถยนต์ ปลอดเหล้านี้เป็นกรมธรรม์ประกันภัยรถยนต์ภาคสมัครใจมาตรฐานประเภท 1 ประเภท 2 ประเภท 3 ปกติ แต่จะมีเงื่อนไขไม่คุ้มครองหากผู้ขับขี่ดื่มแอลกอฮอล์ ยกเว้นการรับประทานยาหรืออาหารบางชนิดที่มีส่วนผสมของแอลกอฮอล์ ซึ่งมีปริมาณแอลกอฮอล์ในเลือด    ไม่เกิน 10 มิลลิกรัมเปอร์เซ็นต์
อย่างไรก็ตามแม้ผู้เอาประกันขับขี่รถดื่มเหล้าจนประสบอุบัติเหตุจนทำให้กรมธรรม์ไม่คุ้มครองความเสียหาย แต่มีคู่กรณีได้รับความเสียหายบริษัทประกันภัยจะทำการชดใช้ค่าเสียหายให้กับคู่กรณีก่อน เพื่อบรรเทาความเสียหาย แล้วจะทำการเรียกเงินคืนจากผู้เอาประกันภัยต่อไป
      นายวิรุฬ กล่าวอีกว่า กรมธรรม์ประกันภัยรถยนต์ปลอดเหล้านี้ นับเป็นทางเลือกใหม่ให้กับประชาชนที่ไม่ดื่มสุรา หรือถ้าหากจะดื่มสุราก็ต้องหลีกเลี่ยงการขับรถยนต์ ซึ่งเป็นการลดความเสี่ยงในการเกิดอุบัติเหตุทางรถยนต์ จนทำให้บริษัทประกันภัยสามารถเสนอส่วนลดเบี้ยประกันให้ได้ร้อยละ10 จึงขอให้ประชาชนเลือกซื้อกรมธรรม์ประกันภัยรถยนต์โดยพิจารณาให้เหมาะสมกับเงื่อนไขของแต่ละท่าน เพื่อประโยชน์ในการได้รับการคุ้มครองตามกรมธรรม์ประกันภัยของท่าน